Zaključci sa 8. sjednice NVa- 07.05.2026.
Dnevni red:

1.  Usvajanje zapisnika sa 7. sjednice Nastavničkog vijeća održane 30. ožujka 2026.,
2.  Prijedlog za donošenje pedagoške mjere isključenja učenika iz škole,
3.  Organizacija nastave za zadnji dan maturanata, 22. 5. 2026.,
4.  Natjecanje World Skills 2026 – informacija,
5.  Razno.





Točka 1) 

Otvara se rasprava glede teksta zapisnika 7. sjednice održane 30. ožujka 2026. godine. Nakon što je utvrđeno kako primjedbi i nadopuna nema, ravnateljica isti daje na glasovanje. Tekst zapisnika je jednoglasno usvojen.

Točka 2)

Pedagoginja J.B.A. iznosi Nastavničkom vijeću službenu bilješku o provedbi postupka izricanja pedagoške mjere isključenja učenika L.T. iz 1.4 razreda, a iz razloga neprimjerenog ponašanja iz članka 3. stavka 2 i 3. pravilnika o kriterijima za izricanje pedagoških mjera. Povjerenstvo je imenovano 30. travnja 2026. godine u sastavu: M.K. (razrednik), L.B. (psihologinja) i J.B.A. (pedagoginja). Povjerenstvo je pozvalo na sastanak učenika i bake (skrbnice) M.T. dana 07. svibnja 2026. u 12,00 sati u ured ravnateljice, no sastanak nije održan radi nedolaska učenika i bake iz opravdanih razloga (smrtni slučaj u obitelji). Nastavničko vijeće Ugostiteljske škole Opatija na sjednici održanoj 07. svibnja 2026. jednoglasno donosi obavijest kojom se ravnateljicu obavještava da su se stekli uvjeti za izricanje pedagoške mjere isključenja učenika iz škole.
Ravnateljica prihvaća predloženu pedagošku mjeru isključenja učenika iz škole
Točka 3)
Ravnateljica obavještava Nastavničko vijeće da će se za učenike „B“ smjene, u petak 22. svibnja 2026. godine nastava održati po skraćenoj satnici (radi maturanata) od 8.00 sati, a za učenike „ A „smjene nastava će se održati po redovitoj satnici od 14.00 sati.
Točka 4)
Ravnateljica izvještava Nastavničko vijeće o tijeku natjecanja World Skills 2026. godine koje se održava u Zagrebu od 05. – 07. svibnja 2026. godine. Našu školu predstavljaju učenice 4.1 razreda, S.B., sa svojom mentoricom N.M.P. u disciplini Ugostiteljsko posluživanje i učenica G.G., sa mentoricom M.Š., u disciplini Poslovanje recepcije hotela. Jučer su učenici naše škole u pratnji profesorica I.Š. i pedagoginje J.B.A. bili u Zagrebu dati podršku našim učenicama takmičarkama. Ravnateljica ih je dočekala u Zagrebu zajedno sa menadžericom Regionalnog centra kompetentnosti za turizam i ugostiteljstvo M.S. Ravnateljica pohvaljuje učenike na ponašanju i ističe težinu državnog natjecanja za takmičarke.  

Točka 5)
Ravnateljica obavještava Nastavničko vijeće da je škola dobila rješenje o odobravanju početka izvođenja novog strukovnog kurikula za stjecanje kvalifikacije „kuharski tehničar / kuharska tehničarka“. Veliki uspjeh za školu je da smo dobili suglasnost za novo zanimanje koje će se provoditi od iduće školske godine. 
Ravnateljica govori Nastavničkom vijeću da upisuju bilješke u modularnoj nastavi na način kako je propisano. Treba upisati detaljan opis bilješkom o pisanom djelu, ishodu učenja.
Profesorica I.P.T. obraća se Nastavničkom vijeću kako bi predložila pedagošku mjeru opomena pred isključenje za D.K. zbog 172 neopravdana izostanka. Nastavničko vijeće jednoglasno izglasava pedagošku mjeru.
Ravnateljica govori da bi trebalo u narednom periodu uspostaviti suradnju sa Turističkom zajednicom Kvarnera i novom direktoricom M.T.
Ravnateljica obavještava da će se sjednice razrednih vijeća trećih i četvrtih razreda održati u ponedjeljak, 25. svibnja 2026. godine.
Ravnateljica obavještava Nastavničko vijeće da upozore učenike kako je dolazak u školu u  kratkim hlačama neprihvatljiv i da ćemo sve učenike neprimjereno obučene slati kući. Ravnateljica podsjeća na dogovor iz rujna gdje smo se jednoglasno dogovorili da učenici odlažu mobitele u za to predviđena mjesta, kao i da nema puštanja učenika na toalet tijekom nastave.
Ravnateljica govori da će od ponedjeljka krenuti upozoravati maturante kako se trebaju ponašati tijekom zadnja dva tjedna škole i na zadnji dan nastave.
Ravnateljica podsjeća mentore i razrednike da objasne učenicima kako moraju doći obučeni na obranu završnog rada.
Ravnateljica daje kratku informaciju vezanu uz održavanje Državne mature. S obzirom na veliki broj prilagodbi tijekom mature, ali i prijavljenih matura iz predmeta Fizika, Biologija i Psihologija, Državna matura će se provoditi u obje zgrade, i na Gorovu i u Kumičićevoj. Ravnateljica ukazuje svim nastavnicima da će morati paziti na tišinu u učionicama, ali i na hodnicima.
Ravnateljica podsjeća nastavnike da u slučaju kada učenik koji piše Državnu maturu mora ići na wc, dežurni nastavnik ide iz učionice zajedno s učenikom do wc-a, a u učionicu ulazi nastavnik koji je dežuran na hodniku. 
Ravnateljica se obraća i „novim“ nastavnicima koji su u rujnu počeli raditi i doznaje da nitko od novih nastavnika nije dežurao na Državnoj maturi pa moli Nastavničko vijeće kad za to dođe vrijeme da upoznaju nastavnike s pravilima.
Ravnateljica govori Nastavničkom vijeću da je domar popravio ulazna vrata na Gorovu koja se sad s razlogom teško otvaraju i moli da nikada ne zatvaramo unutarnja vrata.

